જબલપુરનાં શ્રી કેકરે વકીલ અને તેમનો આખો પરિવાર સામ્યવાદી વિચારનો હતો. મને આશ્ર્ચર્ય એ વાતનું હતું કે શ્રી ગુરુજી જ્યારે જબલપુર જતા ત્યારે શ્રી કેકરે વકીલને ઘેર જ ઊતરતા. મારાથી રહેવાયું નહીં અને એક દિવસ મેં શ્રી ગુરુજીને પૂછી જ લીધું. તે પરિવાર તો સામ્યવાદી છે, છતાં આપ ત્યાં જ કેમ રોકાવ છો ? શ્રી ગુરુજીએ કહ્યું, તે મારો જૂનો મિત્ર છે. જ્યારે હું સંઘમાં નહોતો અને તે પણ સામ્યવાદી નહોતો ત્યારથી અમારો ગાઢ સંબંધ છે. સ્નેહ ક્યારેય તોડવો ન જોઈએ, અને માણસને ગમે ત્યારે અનુભૂતિ થઈ શકે છે. ભવિષ્યમાં તે પણ સંઘનો જ વિચાર કરતો થઈ જશે. તેમાં મને જરા પણ શંકા નથી.